Félagsheimilið var fullt þegar haldið var upp á sjálfstæði Póllands Yfir 400 manns lögðu leið sína í Félagsheimilið á Patreksfirði í gær til að fagna því að 100 ár voru liðin frá því að Pólland fékk sjálfstæði . Það var Pólenía , samfélag Pólverja á sunnanverðum Vestfjörðum sem bauð í samkvæðið og allir voru velkomnir . Kökuborðin voru með eindæmum glæsileg og svo hlaðin , að jafnvel þó forsvarsfólk Póleníu hefði átt von á um 200 manns og Pólverjar í Vesturbyggð telji um 160 manns en yfir 400 hafi komið í veisluna , þá var samt nóg af kökum eftir svo margir gátu tekið með sér í vinnuna í morgun . Á hátíðinni var farið með ljóð , sungnir baráttusöngvar og sagt frá sögu Póllands . Mateusz Kożuch sagði glaður í samtali við BB að þetta hefði byrjað mjög skemmtilega því dagskráin átti að byrja klukkan 15 en þá hefðu aðeins um 50 manns verið mætt . Svo fimmtán mínútum síðar „ bara hrúgaðist alveg fullt af fólki inn og gátum ekki byrjað dagskránna strax því það þurfti að finna pláss og sæti fyrir alla . “ Veislan var mjög glæsileg að hans sögn og alveg örugglega veitingar fyrir 200 persónur í viðbót . Um kvöldið var kvikmyndin Katyn sýnd í SKjaldborgarbíó en þangað mættu færri , enda er myndin ekki við hæfi allra . „ Myndin er mjög góð , “ sagði Mateusz „ en fremur ógeðsleg . En þar er bara verið að sýna það sem satt er , því það er verið að segja frá fjöldamorðum sem framin voru eftir síðari heimsstyrjöld . Það voru gerðar tilraunir til að breyta sögunni og ef fólk sagði frá morðunum á þessum tíma þá var það bara myrt . Og þarna er bara verið að segja sannleikann . “ Meðfylgjandi myndir af samkomunni voru teknar af Marek Chomiak og við óskum Pólverjum til hamingju með gærdaginn .